<classify> Kwa takribani wiki mbili sasa Majabvi raia wa Zimbabwe amekuwa kwenye mgogoro na viongozi wake baada ya kuzungumza kwenye vyombo vya habari na kudai kuwa hajawahi kuona klabu inaendeshwa kiholela kama Simba na kwamba imeshindwa kumpatia nyumba kama walivyokubaliana kwenye mkataba.Mchezaji huyo alifika mbali zaidi na kusema kwamba hayuko tayari kuendelea kucheza Simba, jambo ambalo lilijibiwa na Mwenyekiti wa Kamati ya Usajili ya Simba Zacharia Hanspope aliyedai kuna hujuma wanafanyiwa na timu pinzani kwani Majabvi ametafutiwa nyumba tatu za kuishi na amezikataa.Akizungumza Dar es Salaam jana, Mkuu wa Mawasiliano wa Simba, Haji Manara alisema Majabvi aliwaambia baada ya kutafakari kwa kina ameamua kurejea kundini na kwamba jana alijiunga na wenzake.Hata hivyo klabu ya Simba pamoja na kumruhusu mchezaji huyo kwenda kambini imepeleka suala lake kwenye kamati yake ya nidhamu ya klabu ili kuona hatua za kuchukua kama kutakuwa na ukiukwaji wa maadili ya kinidhamu ikiwa ni pamoja na Majabvi kutofanya mazoezi na timu kwa zaidi ya siku tano, kutoambatana na timu Kanda ya Ziwa na kuzungumza na vyombo vya habari bila ruhusa ya uongozi kinyume na mkataba wake, alisema Manara.Taarifa zaidi zinasema baada ya kuomba radhi, uongozi ulimtaka mchezaji huyo kuandika barua ndipo akajiunge na wenziwe kambini Shinyanga. Simba inatarajia kucheza na Mwadui keshokutwa, ikiwa ni wiki moja baada ya kucheza na Toto African kwenye uwanja Kirumba Mwanza na kutoka sare ya bao 1-1.  <topic>: MICHEZO 